સ્ક્રિપ્ટ શશાંક ખૈતાને જ લખી છે, જેમાં ઘણા લોચા છે. એક સાદું ઉદાહરણઃ જાહન્વી સખીસહેલી સાથે શહેરના કોઈ એક સરોવરમાં નહાવા જાય છે, જ્યાં મધુ એની સાથે પ્રેમમાં પડવા રેડી છે. ત્યાં નહાતા છોકરાઓને કાઢી મૂકવાનું કહેવામાં આવે છે કેમ કે રાજઘરાણાની કન્યાઓ સ્નાન કરવા આવી છે. એક નવાઈ તો એ કે ઉદયપુર છે જ પ્રસિદ્ધ સિટી ઓફ લેક્સ તરીકે, તો અમુક જ સરોવરમાં નહાવાની જિદ શું કામ? બીજી નવાઈ એ વાતની કે એના ભવ્યાતિભવ્ય રાજમહેલમાં એક સ્વિમિંગ પૂલ નથી? અને પરિવારની તો વૈભવશાળી પૅલેસ હોટેલ પણ છે. ‘સૈરાટ’માં પર્શ્યાના મિત્રો ગમતીલા છે, જ્યારે અહીં એ સાઈડકિક જેવા ને વણનોતર્યા મહેમાન જેવા લાગે છે.